Samkvæmt upplýsingum samtaka evrópskra kaffiframleiðenda eru Finnar mestu kaffiþambarar í Evrópu ( 12 kíló á mann á ári ) , síðan koma Austurríkismenn ( 9 kíló ) og Danir eru í þriðja sæti í kaffineyslunni ( 8.6 kíló ) . Meðaltal í Evrópu er 4 kíló á mann . Rétt er að taka fram að Luxemborg og Ísland eru ekki með í þessum tölum , vegna smæðar . Samkvæmt upplýsingum samtaka danskra kaffiframleiðenda hefur sala á kaffi í verslunum dregist nokkuð saman en viðskiptavinir sækjast í auknum mæli eftir dýrara kaffi en áður . Kaffilögun í heimahúsum hefur minnkað um 22 prósent á nokkrum árum en hins vegar hafa viðskiptin á kaffihúsum , bensínstöðvum og ýmsum stöðum sem selja „ kaffi á fartinni “ ( coffeetogo ) margfaldast . Venjulegt danskt heimili ver að jafnaði 1200 krónum ( tæpum 19 þúsund íslenskum krónum ) á ári til kaupa á kaffi sem notað er á heimilinu . Samtals tæp 24 þúsund tonn á síðasta ári sem er ívið minna en árið áður . Sala á svonefndu skyndikaffi ( instant ) jókst um tæp 3 prósent , sala á lífrænt ræktuðu kaffi jókst líka um 3 prósent . Kaffifróðari og kröfuharðari kúnnar Fyrir nokkrum árum bauð Coop , sem er næst stærsta verslanasamsteypa Danmerkur , 200 mismunandi kaffivörur en nú eru kaffivörurnar í boði hjá Coop 400 talsins . Kaffisérfræðingur Coop segir að kröfur viðskiptavinanna aukist stöðugt , nú sé ekki lengur spurning um gróf - eða fínmalað , mikið eða lítið ristað eins og áður var . „ Kaffi er ekki lengur bara kaffi “ . Auglýsing Kaffi barst fyrst til Danmerkur laust upp úr 1660 . Kaffidrykkja varð ekki strax útbreiddur siður en í heimildum má lesa að „ fínni frúr “ hefðu hist til að drekka kaffi og spjalla á átjándu öld . Kaffidrykkja varð smám saman útbreiddari meðal Dana og þegar kom fram undir síðari heimsstyrjöld voru Danir komnir í hóp mestu kaffiþjóða heims . Nokkuð dró úr kaffidrykkjunni á stríðsárunum , framboð af kaffi var takmarkað og þótt margir létu sig hafa það að drekka kaffi sem gert var úr sikkorírót ( Íslendingar kölluðu þetta ýmist export eða kaffibæti , rótsterkt var sagt ) jafnaðist það ekki á við alvöru og ekta kaffi . Eftir að stríðinu lauk jókst kaffineyslan á ný . Ekki er hægt að fjalla um kaffidrykkju Dana án þess að minnast á frægustu kaffikönnu sem sögur fara af , í Danmörku . Þetta er MadamBlå , eins og hún var kölluð . Blá kanna , emileruð með sveigðum stút og kaffipokinn úr bómull , fjölnota . Vatnið hitað í katli eða potti og svo hellt yfir kaffið í pokanum , sem gjarna var gerður úr gömlum nærbol . Þessi kaffikanna , sem var framleidd í Danmörku kom á markaðinn árið 1895 , og seldist vel . Árið 1900 voru daglega framleiddar 1000 könnur ! Kannan var fáanleg í 18 stærðum , sú minnsta fyrir 1 bolla , sú stærsta 50 bolla . Framleiðslunni á MadamBlå var hætt árið 1966 en þá voru sjálfvirkar uppáhellingakönnur , einsog þær voru kallaðar , orðnar algengar . Það var þýska fyrirtækið Wigoman sem árið 1954 framleiddi fyrstu sjálfvirku könnurnar þar sem rafmagnselement hitaði vatnið . Nokkrum árum síðar komu svo stimpilkönnurnar , eða pressukönnurnar , svonefndu . MadamBlå könnur eru í dag safngripir og gjarna hafðar á hillum í eldhúsi , til skrauts . Óhætt er að segja að á síðustu fimmtán til tuttugu árum hafi orðið hálfgerð kaffibylting . Óteljandi tegundir kaffivéla hafa komið á markaðinn . Sumar mala baunirnar og hita mjólkina og nýjasta nýtt í þessum efnum eru hinar svonefndu Nespresso vélar , þar er kaffið í formi síróps í litlum álboxum , margar bragðtegundir . Uppáhellingarvélarnar hafa þó alltaf átt sína dyggu aðdáendur og þrátt fyrir allar nýjungarnar hefur sala á þeim aukist mikið að undanförnu . Í nýlegri danskri könnun kom í ljós að 52 prósent Dana vilja helst uppáhellt kaffi , 15 prósent vilja kaffi úr pressukönnu , 12 prósent vilja helst expressokaffi úr þartilgerðri vél , 11 prósent eru hrifnust af álboxakaffinu ( nespresso ) og 8 prósent vilja duftkaffi ( neskaffi ) 2 prósent höfðu enga skoðun . Þrír af hverjum fjórum Dönum drekka kaffi , aðeins fleiri karlar en konur eru í þeim hópi . Að jafnaði drekka Danir fjóra kaffibolla daglega . Í könnun um kaffidrykkjuvenjur var spurt „ ef þú mættir einungis drekka einn kaffibolla á dag , hvaða tíma dags mundirðu velja . “ Helmingur Dana svaraði því til að þá yrði morguninn fyrir valinu . Fimmti hver Dani drekkur kvöldkaffi , íbúar Vestur-Jótlands eru meira fyrir kvöldsopann en fólk í öðrum landshlutum . Helmingur Dana drekkur kaffið svart og sykurlaust . Loks má geta þess að í fyrra seldust tæplega 230 þúsund kaffivélar í Danmörku , örlítið fleiri en árið áður . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .